De ce lipsește Vladimir Putin de la evenimentele dedicate victimelor atentatului de la Moscova: "Nu înseamnă că nu suferă"
Preşedintele rus Vladimir Putin este în continuare absent de la evenimentele organizate în memoria victimelor atentatului terorist de la Moscova.
Cu toate acestea, un purtător de cuvânt al Kremlinului, Dmitri Peskov, dă asigurări că Putin ... suferă.
"Şeful statului se simte personal şi deplin vizat de acest gen de tragedii. Credeţi-mă, chiar dacă nu vedeţi lacrimi pe faţa sa, asta nu înseamnă că nu suferă", declară Dmitri Peskov într-un scurt interviu difuzat sâmbătă, potrivit News.ro, care citează AFP.
"Este puţin probabil ca cineva să ştie şi să înţeleagă prin ce trece el, inclusiv dumneavostră şi cu mine", adaugă el.
La 22 martie, bărbaţi înarmaţi au pătruns în Crocus City Hall, o sala mare de concert situată în apropiere de Moscova, au tras în mulţime şi au incendiat clădirea.
Potrivit unui ultim bilanţ prezentat de către salvatori ruşi, cel puţin 144 de persoane au fost ucise, iar alte 695 au fost rănite în acest atac revendicat de gruparea jihadistă Statul Islamic (SI), cel mai sângeros din ultimii 20 de ani în Rusia.
Preşedintele rus s-a exprimat a doua zi după tragedie.
Kremlinul a anunţat joi că Vladimir Putin nu intenționează să se întâlnească imediat cu familiile victimelor şi nici să se ducă la locul atentatului.
Sâmbătă, diplomaţi occidentali - americani, europeni, din ţări africane şi din America de Sud - s-au dus la faţa locului, au depus flori şi s-au recules, potrivit agenţiei publice ruse de presă RIA Novosti.
Miercuri, Vladimir Putin a efectuat o vizită în regiunea Tver, la nord-vest de Moscova, la un muzeu istoric, unde s-a întâlnit cu angajaţi din sectorul culturii.
Joi el a participat la o reuniune consacrată turismului.
El a recunoscut luni că atentatul a fost comis de către "islamişti radicali", însă autorităţile ruse acuză Ucraina şi aliaţii acsteia din Occident - care dezmint ferm - de faptul că au "facilitat" atentatul.